L 335/38
MT
Il-Ġurnal Uffiċjali tal-Unjoni Ewropea
29.12.2022
(9)
Dan jirrifletti r-rwol importanti li l-enerġija rinnovabbli jista’ jkollha fid-dekarbonizzazzjoni tas-sistema tal-enerġija tal-Unjoni, billi toffri soluzzjonijiet immedjati biex tiġi sostitwita l-enerġija bbażata fuq il-fjuwils fossili u billi tindirizza s-sitwazzjoni aggravata fis-suq.
Sabiex jiġu eliminati l-konġestjonijiet fil-proċess tal-għoti tal-permessi u t-tħaddim tal-impjanti tal-enerġija rinnovabbli, fl-ippjanar u l-proċess tal-għoti ta’ permessi, il-kostruzzjoni u t-tħaddim tal-impjanti tal-enerġija minn sorsi rinnovabbli u l-iżvilupp tal-infrastruttura tal-grilja relatata jenħtieġ li jingħataw prijorità meta jiġu bbilanċjati l-interessi legali fil-każ individwali, għall-inqas għall-proġetti li huma rikonoxxuti bħala ta’ interess pubbliku.
Fir-rigward tal-protezzjoni tal-ispeċijiet, din il-prijorità jenħtieħ li tingħata biss jekk, u sal-punt li, jittieħdu miżuri xierqa ta’ konservazzjoni tal-ispeċijiet li jikkontribwixxu għaż-żamma jew għar-restawr tal-popolazzjonijiet tal-ispeċijiet għal stat ta’ konservazzjoni favorevoli u jsiru disponibbli biżżejjed riżorsi finanzjarji, kif ukoll żoni, għal dan l-iskop.
(10)
L-enerġija solari hija sors ewlieni ta’ enerġija rinnovabbli biex tintemm id-dipendenza tal-Unjoni fuq il-fjuwils fossili Russi filwaqt li tinkiseb it-tranżizzjoni lejn ekonomija newtrali għall-klima.
L-enerġija fotovoltajka solari, li hija waħda mis-sorsi ta’ elettriku disponibbli li tiswa l-inqas, u t-teknoloġiji termali solari, li jipprovdu tisħin rinnovabbli b’kost baxx għal kull unità ta’ sħana, jistgħu jiġu introdotti malajr, u jistgħu jkunu ta’ benefiċċju dirett għaċ-ċittadini u għan-negozji.
F’dan il-kuntest, f’konformità mal-Komunikazzjoni mill-Kummissjoni tat-18 ta’ Mejju 2022 intitolata “L-Istrateġija tal-UE dwar l-Enerġija Solari”, l-iżvilupp ta’ katina tal-valur solari industrijali reżiljenti fl-Unjoni ser jiġi appoġġat, inkluż permezz tal-Alleanza għall-Industrija tal-PVs Solari li ser titnieda fi tmiem l-2022.
L-aċċellerazzjoni u t-titjib tal-proċessi tal-għoti tal-permessi għall-proġetti tal-enerġija rinnovabbli ser jgħinu biex tiġi sostnuta l-espansjoni tal-kapaċità tal-manifattura tat-teknoloġija tal-enerġija nadifa tal-Unjoni.
Iċ-ċirkostanzi attwali u, b’mod partikolari, l-volatilità għolja ħafna tal-prezzijiet tal-enerġija jitolbu azzjoni immedjata biex jiġu żgurati proċessi talgħoti tal-permessi ferm aktar rapidi sabiex jitħaffef b’mod sinifikanti l-pass tal-installazzjoni ta’ tagħmir tal-enerġija solari fuq strutturi artifiċjali, li ġeneralment tkun inqas kumplessa minn installazzjoni fuq l-art, u li tista’ tikkontribwixxi malajr biex jittaffew l-effetti tal-kriżi attwali tal-enerġija, dment li jinżammu l-istabbiltà tal-grilja, l-affidabbiltà tal-grilja u s-sikurezza tal-grilja.
Għalhekk jenħtieġ li dawk l-installazzjonijiet jibbenefikaw minn proċessi iqsar tal-għoti ta’ permessi meta mqabbla ma’ proġetti oħra tal-enerġija rinnovabbli.
(11)
L- iskadenza massima għall-proċess tal-għoti ta’ permessi għall-installazzjoni tat-tagħmir tal-enerġija solari u l-ħżin kolokalizzat u l-konnessjonijiet tal-grilja relatati tiegħu fi strutturi artifiċjali eżistenti jew futuri maħluqa għal skopijiet differenti mill-produzzjoni tal-enerġija solari jenħtieġ li tkun ta’ tliet xhur.
Jenħtieġ ukoll li tiġi introdotta deroga speċifika mill-ħtieġa li jitwettqu valutazzjonijiet tal-impatt ambjentali skont id-Direttiva 2011/92/UE talParlament Ewropew u tal-Kunsill (2) għal dawk l-installazzjonijiet minħabba li mhux suppost iqajmu tħassib relatat mal-kompetizzjoni fl-użi tal-ispazju jew mal-impatt ambjentali.
L-investiment f’installazzjonijiet żgħar u deċentralizzati tal-enerġija solari biex isiru awtokonsumaturi ta’ sorsi rinnovabbli huwa wieħed mill-aktar mezzi effiċjenti għall-konsumaturi tal-enerġija biex inaqqsu l-kontijiet tagħhom tal-enerġija u l-esponiment tagħhom għallvolatilità tal-prezzijiet.
Jenħtieġ li l-Istati Membri jitħallew jeskludu ċerti żoni jew strutturi mill-kamp ta’ applikazzjoni ta’ din l-iskadenza iqsar u ta’ din id-deroga għal ċerti raġunijiet ġustifikati.
(12)
L-installazzjonijiet tal-awtokonsum inkluż dawk għall-awtokonsumaturi kollettivi, bħall-komunitajiet tal-enerġija lokali, jikkontribwixxu wkoll għat-tnaqqis tad-domanda ġenerali għall-gass naturali, għaż-żieda tar-reżiljenza tassistema u għall-kisba tal-miri tal-Unjoni rigward l-enerġija rinnovabbli.
L-installazzjoni ta’ tagħmir tal-enerġija solari b’kapaċità taħt il-50 kW, inklużi installazzjonijiet ta’ awtokonsumaturi ta’ sorsi rinnovabbli, mhux suppost li jkollhom effetti avversi kbar fuq l-ambjent jew il-grilja u ma jqajmux tħassib dwar is-sikurezza.
Barra minn hekk, l-installazzjonijiet żgħar ġeneralment ma jeħtiġux espansjoni tal-kapaċità fil-punt ta’ konnessjoni mal-grilja.
Fiddawl tal-effetti pożittivi immedjati ta’ tali installazzjonijiet għall-konsumaturi u l-impatti ambjentali limitati li jistgħu jirriżultaw minnhom, jixraq li jiġi simplifikat aktar il-proċess tal-għoti ta’ permessi applikabbli għalihom, dment li ma jaqbżux il-kapaċità eżistenti tal-konnessjoni mal-grilja ta’ distribuzzjoni, billi jiġi introdott il-kunċett ta’ silenzju amministrattiv pożittiv fil-proċeduri rilevanti tal-proċessi tal-għoti ta’ permessi sabiex jiġi promoss u jiġi aċċellerat il-varar ta’ dawk l-installazzjonijiet u biex ikunu jistgħu jinkisbu l-benefiċċji tagħhom fi żmien qasir.
Jenħtieġ li l-Istati Membri jitħallew japplikaw limitu aktar baxx minn 50 kW minħabba r-restrizzjonijiet interni tagħhom, dment li l-limitu jibqa’ ogħla minn 10,8 kW.
Fi kwalunkwe każ, matul il-proċess tal-għoti ta’ permessi ta’ xahar, l-awtoritajiet jew entitajiet rilevanti jistgħu jirrifjutaw l-applikazzjonijiet li jirċievu għal tali installazzjonijiet għal raġunijiet relatati mas-sikurezza, l-istabbiltà u l-affidabbiltà tal-grilja bħala rispons debitament motivat.
(2) Id-Direttiva 2011/92/UE tal-Parlament Ewropew u tal-Kunsill tat-13 ta’ Diċembru 2011 dwar l-istima tal-effetti ta’ ċerti proġetti pubbliċi u privati fuq l-ambjent (ĠU L 26, 28.1.2012, p. 1).